Den Bette Kro har reddet sig fra konkurs og åbner igen den 13. september.

Så er der godt nyt til alle smørrebrødselskere, der har gået rundt med vådne øjne, siden Den Bette Kro i Aalborg blev erklæret konkurs af Skat den 1. august. For den populære restaurant vender stærkt tilbage den 13. september med nye ejere. Det meddeler folkene bag på Facebook. - Det er med glæde at kunne fortælle, at Den Bette Kro genåbner den 13. september med ny ejer. Vi arbejder lige nu på højtryk for at være klar til at tage imod jer, hvor vi igen kan byde på de klassiske danske smørebrød, lige så lækre, som I kender dem, skriver de. Den Bette Kro i Vingaardsgade måtte ellers dreje nøglen om 1. august, ikke fordi kunderne udeblev, men fordi daværende restauratør og ejer, Morten Gamini, ikke kunne betale en gammel skattegæld. Siden har Den Bette Kro ikke været åben, men fra midten af september kan man altså igen sætte sig ind og få et stykke højtbelagt.